
  Azoknak, akik egy kicsit töröttek,

  azoknak, akiket bántottak,

  azoknak, akiket nem fogadtak el úgy, ahogy vannak,

  azoknak, akik sokszor küzdenek magukkal, a világgal,

  azoknak, akik még keresik magukat,

  és azoknak, akik nem félnek megtalálni.


  LEJÁTSZÁSI LISTA


  Chincilla – Little girl gone


  Cloudy June – Devil Is A Woman


  Neoni – Darkside


  Danny Elfman – The Little Things


  Papa Roach – Last resort (3.)


  Drowning Pool – Bodies (5.)


  Superbutt – Pioneer (13.)


  Dizzee Rascal, Armand Van Helden – Bonkers (13.)


  Elton John – Im Still Standing (13.)


  BORNS – Electric love (13.)


  HIM – In Venere Veritas (14.)


  HIM – Scared to Death (14.)


  Azealia Banks, Lazy Jay – 212 vs. Young MC – Bust a Move (22.)


  Käärija – Cha Cha Cha (24.)


  HIM – In Joy and Sorrow (29.)


  John Legend – All Of Me (32.)


  Duke Dumont – Need U 100 (32.)


  Depresszió – Tűzön és vízen át (40.)


  Depresszió – Nem akarok elszakadni (40.)


  Ahe, FINNEAS – Till Forever Falls Apart (42.)


  The White Stripes – Seven Nation Army (49.)


  Kansas – Carry On Wayward Son (50+1.)


  Első fejezet,


  melyben megismerkedhetünk Hanna általános – mérsékelten tragikus – mentális állapotával


  –Ne most, most gyakorolni akarom a sellőtáncot! – kiáltott fel Hanna, miközben hatalmas lendülettel levetette magát a földre.


  –Kedves Hanna, nekem mindegy, mit csinálunk az ülések alatt, de szeretném felhívni a figyelmét, hogy már megint eltereli a témát – közölte a pszichológus. – Miért érez késztetést, hogy ezen hobbiját most gyakorolja?


  –Lássa be, hogy ez rendkívül fontos mindenki számára. Bizony fontos, hogy az ember jó legyen legalább egy dologban.


  –És ez a sellőtánc?


  –Hát, nem mintha eddig bármi más sikerre vezetett volna. Miért is ne lehetne ez éppen a sellőtánc?


  –Örülök, hogy van egy hobbija, de Ön számára is előnyös lenne visszatérni arra a kérdésre, hogy hogyan is érzi magát – mondta a pszichológus reménykedve. Bár Hanna személye sokszor rendkívül szórakoztatónak bizonyult, őszintén szeretett volna segíteni a lánynak.


  –Nem tudom, hogy érzek. Sosem tudom, hogy érzek. Ha érteném, mi zajlik bennem, akkor nem lennék itt – informálta a pszichológust Hanna, miközben a földön vonaglott a sellőtánc alapjait gyakorolva.


  –Esetleg érdemes lenne befelé figyelni, hogy sikerüljön megfogni az érzései esszenciáját.


  –Szarul érzem magam, Kitti. Szarul. Ha a táncom nem lenne elég kifejező ezzel kapcsolatosan – vallotta be végre Hanna, miközben felkelt a földről, és lehuppant a kanapéra.


  –Ezt őszinte sajnálattal hallom – mondta Kitti együttérzően. – Történt valami, vagy esetleg meg tudja határozni, hangulata jelenleg miért fordult rosszra?


  –Hát, nem is tudom, Kitti. Elég többesélyes a dolog, nehéz választani. Játszik a depresszió, a szorongás, a kiégés vagy esetleg a korábbi traumák?


  –Tehát most egy depressziós fázisban érzi magát?


  –Ma igen, holnap ki tudja?! Lehet, hogy éppen tele leszek energiával. Ma meg alig tudtam kikelni az ágyból.


  –Milyen gondolatok és érzések merülnek fel Önben, amikor nem tud felkelni?


  –Több opció is lehetséges. Talán az élet értelmetlensége? Esetleg, hogy a munkám egy lélekszívó fos? Vagy azért, mert eszembe jut a családom?


  –Válasszon a mai napra egyet.


  –Hmm…. Nehéz döntés. Válasszuk mára az A opciót. Kérem, mondja, hogy ez volt a helyes válasz, és enyém az 50 milliós fődíj.


  –Nincs jó és rossz válasz, Hanna. Én nem tudhatom, mit érez, csak segíthetek ezeket az érzéseket feldolgozni.


  –Fasza. Jó is lenne. De lássuk be, eddig sajnos semmi nem vezetett sikerre. Kezdem feladni… Na de a lényeg a mai napra az, hogy mégis mi értelme lenne az életnek? Élsz, dolgozol, hogy élj, élsz, hogy dolgozz, közben szenvedés, meg vannak jó napok is, de aztán az ember végtére is semmit nem tesz hozzá a világhoz. Lássuk be, ha én vagy maga, vagy akárki nem született volna meg, a világot ez nem érdekelné. Csak menne tovább a saját medrében. Még a nagy emberek sem számítanak a nagy képet nézve. Mert oké, sok ember szereti őket, sok ember életére hatással vannak… De a lényeg, akikre hatással vannak, azok is csak átlagos emberek, mint maga vagy én, nem számítanak. Hacsak valaki nem a kiválasztott, aki megmenti a világot, mint Neo a Mátrixban, vagy hasonló, az élete az égvilágon semmit sem jelent a világnak, meg úgy senkinek. És ne beszéljen nekem Istenről, meg a túlvilági életről, meg a megváltásról, tudja jól, hogy én nem hiszek ezekben. Mindennek oka van? Egy nagy lófaszt. Annak is oka volt, hogy engem bántottak, megaláztak? Tehát megérdemeltem? Ne mondja nekem, hogy egy nyolcéves gyerek megérdemli. Ugyanezt hagyjuk a karmával… Bár lelkem mélyén remélem, hogy akik ártottak nekem, valahol, valamikor elnyerik méltó büntetésüket, és én eleget büntetem magam, hogy mindig mindenért megkapjam, de nagyon sok mindent nem érdemeltem, ami velem történt.


  –Ezzel nagyon egyetértek. Nem érdemelte meg, ami Önnel történt. Semmit azok közül. Örülök, hogy ezt már átlátja.


  –Hiába is látom át, hogyha egyszerűen képtelen vagyok hosszú távon jól érezni magam. Képes erre egyáltalán bármelyik ember? Vagy ez teljesen normális, és csak délibábokat kergetek?


  –Higgye el, hosszú távon egyre jobban és jobban fogja érezni magát a munkától, amit itt végzünk, hiszen nagyon keményen dolgozik évek óta a mentális jóllétén és a traumák feldolgozásán.


  –Kezdem elveszíteni a türelmem és a reményt egyaránt. Huszonnyolc éves vagyok, ez mikor lesz jobb?


  –Ezt senki sem tudja megmondani. Tudja, a javulás nem egyenletes, és Ön már így is hatalmas utat tett meg – biztosította erről Kitti, aki mélyen együttérzett Hannával.


  –Nemtom – világított rá Hanna, miközben elmélyülten vizsgálta tökéletes körmeit.


  Pár perc csend állt be a beszélgetésben, amit Hanna kihasznált arra, hogy kiemelkedően rosszul érezhesse magát.


  –Csináljunk egy gyakorlatot, hogy kicsit meg tudjon nyugodni – vetette fel Kitti. – Csukja be a szemét, és képzeljen el egy biztonságos helyet…


  Második fejezet,


  melyben Hanna egy ijesztő eseménnyel szembesül


  Hanna hazaérve azonnal ledobta magát a kanapéra, és elkezdett tiktokozni. Közben azon gondolkodott, mosogatni kéne, meg takarítani, meg edzeni, meg a fene tudja még mit, amit a normális emberek ilyenkor szoktak még csinálni. Például kaját főzni holnapra, vagy ilyesmi. Helyette folytatta a kanapén rohadást, követve a mellette szórványosan és egyben ízlésesen elhelyezett dobozos maradék kaják példáját. Fél óra után végre elég energiát érzett magában arra, hogy megfürödjön, és utána az ágyában, pizsamában folytassa a rohadást, egy kellemes könyv társaságában.


  Felvonszolta magát a lépcsőn, és végiggondolta, hány lépés szükséges ahhoz, hogy végre az ágyában olvashasson: egy, levenni a nadrágját, kettő, levenni a pólót, három, levenni a melltartót, négy… tizenöt, megtörölközés, tizenhat, felvenni a bugyiját… már az egész folyamat gondolata is mérhetetlen fáradtsággal és idegességgel töltötte el. Vacsora készítése pedig jelen állapotában végképp nem jöhetett szóba. Amikor végre elkészült, rávette magát, hogy újra lemenjen, és tiszta tányér nem lévén, egy darab papírtörlőt tépve a szeletelt kenyérre basszon egy szelet sajtot és szalámit. (A margarinkenés túlságosan nagy erőfeszítésbe került volna.)


  Miután egy kellemes sorozatrész közben megette a vacsoráját, és a papírtörlőt összegyűrve elegánsan ledobta az ágya mellett gyűlő szemétkupacra, végre a kedvenc hobbijának, az olvasásnak szentelhette az idejét. Imádott elmerülni a képzeletbeli világokban és a kitalált fantasy történetekben. Imádta az erős női főhősöket, és elképzelte, hogy ő is kiválasztott, aki lekaszabolja az ellenfelet és bosszút áll, vagy egy mágikus iskolában tanul, és nyilván mindeközben találkozik egy csodálatos férfival, aki először talán idegesíti, de azért közben titokban már első látásra dugni akar vele, ami azonban csak a 267. oldalon következik be, hosszas kalandok és izgalmak után.


  Közben persze chipset evett, óvatosan, hogy a mélyen szeretett történet lapjai semmiképpen ne legyenek zsírosak.


  Amikor már majdnem leragadt a szeme, egy újabb kihívással szembesült: fogat kellett mosnia. Na de előbb alszik egy kicsit, csak egy órácskát…


  Ám ekkor, a semmiből, egy hangos kopogást, mi több, dörömbölést hallott a redőnyén, amitől kipattant a szeme, és azonnal megrettent, lévén a szobája az emeleten volt megtalálható. Úristen, ugye bezártam az ajtót lent?! – gondolta, mintha egy olyan személyt, aki láthatólag képes a falon felmászni, egy bezárt ajtó bármitől is visszatarthatna. Ennek ellenére reménykedett, hogy nem hagyta megint kívülről az ajtóban a kulcsot, mint pár nappal ezelőtt.


  Legszívesebben kiszólt volna, hogy Nem vagyok itthon, de úgy érezte, ez a tett inkább kontraproduktív lenne. Most mit csináljon? Nem túl ajánlatos fogmosás nélkül lefeküdni, de túlságosan meg volt rémülve ahhoz, hogy kimerészkedjen a fürdőszobába. Miféle valamire való baltás gyilkos/betörő képes felmászni a falon?! Mindegy, vigyen, amit akar, csak őt hagyja békén. Bár, ahogy belegondolt, a megkéseltetés sem tűnt egy kifejezetten rossz végkimenetelnek.


  Ennek ellenére inkább maga szerette volna meghatározni halála módját és körülményeit, így inkább csak simán kushadt tovább a szobájában, és rágott egy rágót a fogmosást helyettesítendőn.


  Igazából még jól is jött ez a rendkívül ijesztő esemény közvetlenül lefekvés előtt, mivel így a rémület elvonta a figyelmét a szokásos gondolatokról és szorongásokról, amik miatt általában nem tudott aludni.


  Minél inkább beleélte magát, annál inkább megnyugtatta a lehetőség, hogy talán holnapra már nem fog élni. Mosolygott, és elképzelte, hogy nem képzel el többet semmit, nem lélegzik, nem gondolkodik, nem dolgozik, nem eszik, nem él… A múltban többször előfordult, hogy éjjel annyira rosszul érezte magát, hogy csak ez a gondolat volt képes megnyugtatni – a halál gondolata. Utána mindig jót aludt végül.


  Így már szinte reménykedett benne, hogy bárki is kopogott a redőnyén, talán utat találhat a házba. Mosolyogva aludt el.


  Intermezzo


  Az ablakon túl


  Lucas Hanna ablaka előtt repült, és közben Philóval SMS-ezett.


  Na mizu? Még mindig azt a csajt figyeled? – írta Philo.


  Hannának hívják. És ja, még mindig itt vagyok.


  2 hónapja?! Miért nem hívod már Haraldékat?


  Már jönnek maguktól… Noha én nem hívtam őket…


  Ok, akkor én is indulok. És milyen a nő?


  Hát olyan csodálatos katasztrófa.


  Hm…. Még mindig azt hiszed, hogy ő lehet a tökéletes társad?


  Nem csak én hiszem. A kezemben lévő kibaszottul illegális eszköz is ezt mutatja.


  Az az eszköz nem illegális, mivel senki nem veszi komolyan, már vagy kétszáz éve. Tényleg egy kuruzsló varázslók által összetákolt szarnak akarsz hinni ezzel kapcsolatban? Én nem nagyon élném bele magam.


  Hát, meglátjuk. Igazából szerintem első nap úgyis kiderül majd minden.


  Egy romantikus balfasz vagy. Szedd össze magad!


  Nézd már, ki beszél…


  Jó, jogos… Basszus…

  Harmadik fejezet,


  melyben megismerhetjük Hanna munkájának általános lélekölő mivoltát


  –Tehát a múlt hét folyamán az összes szükséges számot sikerült elérnünk. Emellett minden alkalmazott egy új tréningben részesült, amely segíteni fog számukra a gyorsabb ügyintézésben, és több ponton optimalizáltuk a folyamatokat, hogy a hatékonysági szint is minél magasabb legyen – tudatta Hanna az ügyféllel.


  –Hmmm… – jegyezte meg éleslátóan a férfi. – Még mindig nem látom át, hogy fogják ezek a lépések növelni az ügyfél-elégedettséget. Azt hallottam, hogy múlt szerdán jelentős késések léptek fel a kiszállítás folyamán, és ezáltal az Önök szolgáltatása több kollégámra rossz benyomást tett.


  –Tudna esetleg konkrétumokat mondani, hogy mélyebb betekintést nyerhessünk az ügybe, és ki tudjuk elemezni?


  –Nem tudok – közölte az ügyfél informatívan.


  –Értem. Esetleg utána tudna kérdezni a kollégáinál, mi a pontos panasz?


  –Megpróbálok – mondta elgondolkodva a férfi.


  –Köszönöm előre is. Biztosíthatom, utánanézünk az említett esetnek, és a feltárt hibákat orvosolni fogjuk. Még azt megkérdezhetem, a ma látottak alapján hogyan értékeli az elmúlt heti szolgáltatásainkat?


  –Az előbb említett panasz miatt ennek a hétnek az értékelése közepes.


  –Értem, köszönöm. Kérem, amennyiben további információt tud meg a problémáról, mindenképpen jelezze, hogy ezt ki tudjuk vizsgálni.


  –Rendben.


  –Köszönöm, további szép hetet!


  –További szép hetet, viszlát!


  A hívás vége után Hanna elkezdett hisztérikusan röhögni, ami egy általános, nem kiemelkedően negatív állapot volt számára. Közepes! Semmi konkrétumot nem tudott mondani, és az összes szám el lett érve… Mégis csak közepes!


  Megnyitotta az éppen beérkező emailt, amelynek a tárgya a következő volt: !!!!! PANASZ – AZONNALI VÁLASZ SZÜKSÉGES !!!!!


  Helló Hanna,


  Kérem, azonnal elemezze a következő emailben írt problémát, mivel az ügyfél elégedetlen. Kérem szervezzen további tréningeket, hogy az alkalmazottak tudása és folyamatismerete mindig megfelelő szinten legyen. Semmi haladást nem értek el az elmúlt évben, azonnali akcióterv megírása szükséges!


  Hanna, abbahagyva a hisztérikus röhögést, zokogni kezdett, ezzel tartva az ütemtervet a napi mentális összeomlás beiktatásával.


  Közben, mivel ettől az élet nem állhat meg, lejjebb tekerte az emailt, hogy lássa a konkrétan beérkezett panaszt.


  Amint meglátta, mire vonatkozik az említett reklamáció, ami – természetesen – nem volt jogos, Hanna még erőteljesebb zokogásra váltott. Valójában tudatában volt, hogy mindez semmit nem jelent, hiszen ők nem rontottak el semmit, mégis tudta előre, hogy ennek a vége mindenképpen indokolatlan bocsánatkérés lesz, amihez napról napra egyre kevésbé érzett magában erőt.


  Azzal is tisztában volt, hogy ezek a munkaügyek messze nem kéne ennyire megérintsék, és hogy csak a múlt traumái miatt viseli ilyen rosszul ezt a helyzetet. Újra elgondolkodott azon, vajon neki való-e ez a pozíció, amiért annyit dolgozott, és amit évek alatt ért el. Az eszmefuttatása végén azonban ismét arra jutott, hogy most már nincs visszaút, kénytelen itt maradni, hiszen egész életét erre rendezte be, és a hitelt is erre a fizetésre számítva vette fel.


  Lehetne rosszabb is. Jó az életem. Mások csak álmodnak a dolgokról, amiket elértem. Hálás vagyok ezekért. A munkám se szar, csak néha. Ki lehet bírni, csak nem kéne ennyire beleélnem magam, ennyi energiát beleölnöm. Jó lesz ez, csak meg kell szoknom. Csak fel kell dolgoznom a múltat, csak fejlődnöm kell. Minden rendben lesz, hálásnak kéne lennem – mesélte be szokás szerint magának, miközben önnyugtatás gyanánt mosogatásba kezdett. Lehet, hogy a munkája lélekölő volt, de azt értékelte, hogy legalább otthontól végezheti. Házimunka közben a Papa Roach Last resort című számát hallgatta, és visszaemlékezett egy múltbéli eseményre, amit az elmúlt óra triggerelt.

LEz egy olyan utazés, ami tilmutat a mifajokon.”
\ LISA MERRICK

iré

S. A. Tailor regénysorozataban az elhivatottsig dll szemben
a legbensabb vigyakkal. Es megmutatia, hogy meddig képes
az ember elmenni a szerelem nevében.

B. J. Alexandra fantasy sorozata egy olyan viligba

kalauzol el minket, ahol a rejtély és a hatalom az dr.

Az izgalmas és fordulatokkal teli torténet mindenkit
magaval ragad.

,Magaval ragads olvasmany
mély és orok érvényd mondanivaloval.”

SZABADITSD FEL A VARJAKAT,
FALLON, ES KIRALYNOVE TESZNEK!
Olivia Wildenstein elsé magyarul megjelené konyvét
imddni fogjak a Sarah . Maas- és a Mary E. Pearson-
rajongék. Cselszovésekkel, vardzslatos lényekkel, ruldssal
és megtévesztd szerelemmel teli nagyszabésii

Emma ZR gyonyora éldekordlt konyve egy
szenvedéllyel talfiitdtt fantasy. Készen dlisz
a csabitasra?

Steven G. Vantis re; zata az Eler Vol

diilé hiboriba hiv mq ahol megann

ésizgalom vir minket. Ké

